**Stortingets Energi- og miljøkomité**

 Oslo, 16.10.2022

**Forslag til statsbudsjett 2023 – forskning for grønn omstilling**

Vi viser til vår anmodning om å møte i komiteens budsjetthøring og vil med dette kommentere Regjeringens budsjettforslag ihht Meld.St.1 (2022-2023) Olje- og energidepartementet Kap.1830 og Kap.1850.

**Målretta forskningsinvesteringer og økt internasjonalt forskningssamarbeid er avgjørende for Norges omstillingskraft og bæreevne i krisetid**

Norge og verden er i krise. Krig i Ukraina, energimangel i Europa, kostnadsvekst og inflasjon gjør at vi har stor forståelse for at statsbudsjettet 2023 må være stramt. Samtidig må vi makte å møte klima- og miljøkrisen, som var hovedutfordringen før krigsutbruddet i februar 2022 og som ikke har blitt mindre. Det ti-året vi er inne i, blir avgjørende for hvordan livene våre blir i fortsettelsen og for hvilket samfunn vi overlater til kommende generasjoner. Vi må greie å omstille norsk økonomi, skape nye grønne arbeidsplasser, et rettferdig og bærekraftig velferdssamfunn og oppnå FNs bærekraftmål i 2030 og 2050. Det krever at vi ikke reduserer investeringene i forskning og innovasjon, men tvert imot bruker fellesskapets midler mer effektivt og treffsikkert slik at forskningen tas i bruk og får samfunnseffekt.

Regjeringens budsjettforslag innebærer offentlig finansiering i forskning på 43,6 mrd kr, en realnedgang på 476 MNOK eller 1,1% fra 2022. I tråd med EU-kommisjonens anbefaling mener FFA at offentlig investering i forskning bør ligge på 1,25 % av BNP for å bygge kunnskapsgrunnlag for nødvendig omstilling, som er et godt stykke regjeringens budsjettforslag på 0,77%. Vi er bekymret for at uten å prioritere kunnskapsbygging og teknologiutvikling som møter utfordringene, vil ikke vårt samfunn evne å gjøre de helt nødvendige omstillingene. Det vil kreve tung investering i næringsrettet og anvendt forskning og teknologiutvikling med tydelig retning mot lavutslipp, digitalisering, effektivisering og nye arbeidsmåter. Det kan ikke vente. For en rask utvikling og skalering av nye løsninger kreves et tett samarbeid mellom bedrifter, offentlige virksomheter og forskningsmiljø. Og det kreves at vi bruker offentlige virkemidler mer effektivt. Sektorprinsippet i norsk forskningspolitikk tilsier at departementene bevilger forskningsmidler innen eget fagfelt. Vi ønsker å understreke betydningen av at forskningsmidlene på KLDs og OEDs budsjetter ikke reduseres, men økes for å møte de store klima- og energiutfordringene Norge og verden står overfor.

Olje-og energidepartementet har et særskilt ansvar for at dagens utfordringer skal løses. Norge spiller en nøkkelrolle som en stor og strategisk viktig eksportør av energi. Behovet for økt takt i omstilling av energisektoren er mer prekært enn noen gang, og vi trenger offensiv og framtidsrettet politikk for utvikling, skalering og anvendelse av ny teknologi. Derfor er det skuffende at Olje- og energidepartementet kutter i forskningsbudsjettene framfor å satse ambisiøst. Også behovet for nye løsninger og ny teknologi for å forebygge naturfare, flom og skred som vil øke pga et klima som er under endring, betyr at reduserte midler hos OED er svært uheldig. En reduksjon med nær 13% i departementets budsjett for energiforskning, fra 845 MNOK i 2022 til 731 MNOK i 2023 treffer bla.a. CLIMIT (CCS) og ENERGIX og og vil svekke energiomleggingen mot robuste energisystemer, grønn energi og forebygging av naturfare.

Introduksjonen av Grønn bok viser at regjeringen har ambisjoner om å bruke budsjettet aktivt for å kutte utslipp. Dette støtter vi helhjertet. Vi skulle gjerne sett dette ambisjonsnivået gjenspeilet i departementenes budsjetter når det gjelder forskning og teknologiutvikling for å nå ambisjonene. Regjeringen påpeker at klima- og miljøpolitikken må være kunnskapsbasert. Vi foreslår et konkret tiltak som vil bidra til å styrke Norges evne til energiomstilling og styrke beredskapen.

**For ikke å svekke omstillingstakten mot det grønne skiftet og norsk beredskap, har FFA følgende konkrete forslag for 2023:**

*OED, Kap.1850, post 50: “Forskning og teknologiutvikling for fremtidens energisystem”: Regjeringens foreslåtte kutt reverseres. Bevilgningen må som et minimum opprettholdes på samme nivå som i 2022, justert for prisvekst. Dvs Kap.1850, post 50 økes med minimum + 159 MNOK ut over regjeringens budsjettforslag*

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 32 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 6500 årsverk og 11 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*